BEGRUNDELSE

1.BAGGRUND FOR FORSLAGET

•Forslagets begrundelse og formål

Den Europæiske Unions Agentur for Strafferetligt Samarbejde (Eurojust) koordinerer efterforskning og retsforfølgning af grov grænseoverskridende kriminalitet i og uden for Europa. Som Den Europæiske Unions knudepunkt for retligt samarbejde i straffesager støtter Eurojust de nationale efterforsknings- og retsforfølgningsmyndigheder i deres indsats mod grov kriminalitet af den art, som Eurojust har kompetence til beskæftige sig med i medfør af forordning (EU) 2018/1727 ("Eurojustforordningen"). Blandt andet er folkedrab, forbrydelser mod menneskeheden og krigsforbrydelser (også samlet benævnt "folkeretlige kerneforbrydelser") forbrydelser, som Eurojust har kompetence til at beskæftige sig med.

Den 24. februar 2022 indledte Rusland en militær aggression mod Ukraine. Der er rimelig grund til at antage, at der er blevet begået og fortsat begås krigsforbrydelser og forbrydelser mod menneskeheden i Ukraine. Den 2. marts 2022 meddelte anklageren ved Den Internationale Straffedomstol, at man har indledt en undersøgelse af situationen i Ukraine. Anklagemyndigheden i flere medlemsstater og i Ukraine har også indledt en efterforskning af folkeretlige kerneforbrydelser, som støttes og koordineres af Eurojust. Eurojust har den fornødne ekspertise og erfaring til at støtte efterforskning og retsforfølgning af folkeretlige kerneforbrydelser, herunder ved at lette det arbejde, der udføres af de fælles efterforskningshold, såsom dem, der er oprettet af nogle medlemsstater og Ukraine i forbindelse med de aktuelle krigshandlinger. Eurojust samarbejder også med anklageren ved Den Internationale Straffedomstol.

De nationale myndigheder forsøger at skaffe dokumentation for de folkeretlige forbrydelser, der måtte være begået i Ukraine. På grund af de aktuelle krigshandlinger kan bevismateriale ikke opbevares sikkert i Ukraine, hvilket indebærer, at Unionen hurtigst muligt må stille et backup-/oplagringssted til rådighed. For at koordinere medlemsstaternes nuværende indsats for at indsamle bevismateriale er det derfor nødvendigt hurtigt at oprette et centralt system for opbevaring, hvori den dokumentation, der er tilvejebragt af EU-agenturer og -organer samt nationale og internationale myndigheder eller andre parter, såsom civilsamfundsorganisationer, kan lagres. Eurojustforordningen giver adgang til, at Eurojust kan støtte medlemsstaternes indsats for at efterforske og retsforfølge grov kriminalitet, men den giver ikke udtrykkeligt Eurojust mulighed for at indsamle, opbevare og analysere sådant bevismateriale til dette formål.

Eurojust har med henblik på udførelsen af sine opgaver oprettet et sagsforvaltningssystem, der indeholder ikke-personrelaterede oplysninger og de personoplysninger, der er omhandlet i bilag II til Eurojustforordningen. Sagsforvaltningssystemet har hovedsagelig til formål at støtte forvaltningen og koordineringen af efterforskning og retsforfølgning, som Eurojust yder bistand til. I Eurojustforordningen er oprettelsen af sagsforvaltningssystemet begrænset til oprettelse af midlertidige elektroniske sagsmapper, der har til formål at støtte opfølgningen på igangværende sager, og udarbejdelse af en fortegnelse. Behandling af personoplysninger uden for sagsforvaltningssystemet er forbudt. Når Eurojust koordinerer og støtter efterforskning og retsforfølgning, kan agenturet midlertidigt lagre og udveksle bevismateriale i overensstemmelse med reglerne i forordningen.

Kommissionen har allerede foreslået at forbedre Eurojusts sagsforvaltningssystems nuværende struktur for så vidt angår Eurojusts aktiviteter i forbindelse med efterforskning og retsforfølgning af terrorhandlinger. Den 1. december 2021 vedtog Kommissionen et forslag om at forbedre den måde, hvorpå Eurojusts europæiske terrorbekæmpelsesregister fungerer. En modernisering af sagsforvaltningssystemet og digitalisering af informationsudvekslingen mellem de kompetente myndigheder i medlemsstaterne og Eurojust indgår i dette forslag.

De seneste begivenheder i forbindelse med Ruslands aggression mod Ukraine har yderligere vist, at der er et akut behov for at udvikle Eurojusts eksisterende sagsforvaltningssystem. Opbygningen af Eurojusts nuværende databehandlingssystem gør det ikke muligt for Eurojust at indsamle, opbevare og analysere bevismateriale vedrørende folkeretlige kerneforbrydelser såsom dem, der sandsynligvis begås i Ukraine, på grund af hændelsernes omfang og den enorme mængde af materiale, der skal lagres for at kunne dokumentere sådanne forbrydelser.

Dette forslag har derfor til formål at gøre det muligt for Eurojust at indsamle, opbevare og analysere bevismateriale i forbindelse med folkedrab, forbrydelser mod menneskeheden, krigsforbrydelser og dermed forbundne strafbare handlinger og, når det er nødvendigt og hensigtsmæssigt, at muliggøre udveksling heraf eller på anden måde stille materialet til rådighed for de kompetente retslige myndigheder, det være sig nationale eller internationale. Indsamling af bevismateriale er ikke ensbetydende med at give Eurojust en aktiv rolle som efterforskningsmyndighed, hvilket ligger uden for Eurojusts beføjelser, men har til formål at sikre, at Eurojust kan modtage og centralt lagre relevant dokumentation fra forskellige kilder. Eurojust kan derved støtte forberedelsen af sager i forbindelse med national og international efterforskning på en mere effektiv måde og yde yderligere støtte til de kompetente retsforfølgende myndigheder. I dette øjemed indeholder nærværende forslag bestemmelser om oprettelse af en automatiseret datahåndterings- og lagringsfacilitet uden for rammerne af sagsforvaltningssystemet. I betragtning af de involverede personoplysningers følsomme karakter skal behandlingen heraf, herunder indsamling, opbevaring, analyse og udveksling, overholde de højeste standarder for databeskyttelse og cybersikkerhed.

Afgørende beviser for folkeretlige kerneforbrydelser er normalt tilgængelige i form af bl.a. lydoptagelser, videoer og fotografier. Satellitbilleder kan også vise sig at være nyttige til at påvise, at der er begået sådanne forbrydelser. Dette forslag har derfor også til formål at udvide de kategorier af oplysninger, som Eurojust lovligt kan behandle, til også at omfatte video- og lydoptagelser samt satellitbilleder og eventuelle relevante fotografier. For at give de nationale og internationale retsmyndigheder mulighed for fuldt ud at drage fordel af den støtte, som Eurojust kan yde i forbindelse med den igangværende efterforskning af folkeretlige kerneforbrydelser i forbindelse med invasionen af Ukraine, er det nødvendigt hurtigst muligt at vedtage de ændringer af Eurojustforordningen, der er genstand for dette forslag.